Eldur slökktur í íbúð á Akranesi - íbúa sakaði ekki Eldur kom upp í uppþvottavél í íbúð á fjórðu hæð í fjölbýlishúsinu Holtsflöt 6 á Akranesi í morgun . Húsráðandi tilkynnti um eldinn kl. 9:46 en ásamt honum var einn íbúi til viðbótar í íbúðinni þegar eldsins varð vart . Slökkviliðsmenn frá Slökkviliði Akraness og Hvalfjarðarsveitar komu á vettvang fáeinum mínútum síðar og hófust handa við slökkvistörf sem gengu mjög vel , að sögn Björns Bergmanns Þórhallssonar varaslökkviliðsstjóra SAH . Þeim lauk upp úr klukkan 10 . Að sögn Björns Bergmanns sakaði íbúana tvo ekki en hann segir aðstæður hafi verið slíkar í íbúðinni að þegar slökkviliðið hóf störf hafi slökkviliðsmenn ekki séð handa sinna skil innan dyra . Þurfti slökkviliðsmenn að hjálpa íbúunum úr íbúðinni en þeir höfðu lokað sig af í einu herbergi íbúðarinnar og fengu aðstoð reykkafara við að komast út . Íbúðin er nokkuð skemmd eftir reyk og gífurlega mikið sót . Slökkviliðið vinnur nú að reykræstingu íbúðarinnar .